ગુજરાત વિધાનસભાની ચૂંટણીમાં પ્રથમ તબક્કાનાં મતદાન માટેનું જાહેરનામુ બહાર પડી ગયું છે. કૉંગ્રેસ હાઈકમાન્ડ તેના ઉમેદવારોની પસંદગીને અંતિમરૃપ આપવામાં વ્યસ્ત છે તેવા સમયે અમદાવાદથી દિલ્હી જતા પૂર્વે પ્રદેશ કૉંગ્રેસ પ્રમુખ ભરતસિંહ સોલંકીએ અભિયાન સાથેના ચૂંટણી સંવાદમાં એવો વિશ્વાસ વ્યકત કર્યો હતો કે આ વખતે અમે નહીં લોકો કહી રહ્યા છે કે ગુજરાતમાં કૉંગ્રેસ આવી રહી છે. કૉંગ્રેસ અને રાહુલ ગાંધીને સૌરાષ્ટ્ર, દક્ષિણ અને ઉત્તર ગુજરાતમાં જે જન સમર્થન મળી રહ્યું છે તે જ તેનો પુરાવો છે. આ વખતની ચૂંટણી લડાઈ એ ભાજપ અને કૉંગ્રેસ વચ્ચેની નહીં પણ ભાજપ અને ગુજરાતની જનતા વચ્ચેની છે અને તેમાં ગુજરાતની જનતાની જીત પાક્કી છે. કૉંગ્રેસ ગુજરાતની જનતાની પડખે ઉભી રહી છે અને રહેશે. અમે ગુજરાતને પાંચ – છ ઉદ્યોગપતિની માલિકીનું બનવા નહીં દઈએ, અમે જનતાને ગુજરાતનાં માલિક બનાવવા માગીએ છીએ.